b'\n_START_ARTICLE_\nPilkington Automotive Finland\n_START_SECTION_\nLiiketoiminta\n_START_PARAGRAPH_\nPilkingtonin liiketoiminta on jakautunut nelj\xc3\xa4\xc3\xa4n tuotealueeseen: hy\xc3\xb6tyajoneuvojen lasit (bussit, maatalous- ja ty\xc3\xb6koneet, junat ja kuorma-autot), ajoneuvojen varaosalasit, laivojen lasitukset ja arkkitehtoninen lasi._NEWLINE_Pilkingtonin tuotannollinen toiminta on Suomessa keskittynyt ajoneuvolaseihin. Pilkington Automotive Finland Oy:ll\xc3\xa4 on ajoneuvolasitehtaat Laitilassa ja Tampereella. Laitilan tehtaalla valmistetaan laminoituja tuulilaseja busseihin, maatalouskoneisiin ja juniin. Tampereen tehtaalla valmistetaan erikoisajoneuvojen karkaistuja laseja, kuten bussien sivulasituksia, ja takalaseja sek\xc3\xa4 ty\xc3\xb6koneiden hyttien laseja. _NEWLINE_Espoon Juvanmalmilla toimii varaosalasien tukkuliike, josta hoidetaan tuuli-, taka- ja sivulasien sek\xc3\xa4 alan tarvikkeiden ja ty\xc3\xb6kalujen myynti ja jakelu Suomeen sek\xc3\xa4 l\xc3\xa4hialueille Viroon, Latviaan ja Ven\xc3\xa4j\xc3\xa4lle. Tukkuliikkeen asiakkaita ovat autojen maahantuojat, autonlasien asennusliikkeet ja autokorjaamot koko Suomessa. Espoon tukkuliike hallinnoi AutoGlass Service -asentamoketjua, johon kuuluu kymmeni\xc3\xa4 autolasiliikkeit\xc3\xa4 eri puolilta Suomea. Espoon tukkuliikkeen 3\xc2\xa0000 neli\xc3\xb6n kokoinen ker\xc3\xa4ilyvarasto on yksi Pilkingtonin suurimmista Euroopan autolasien varastoista._NEWLINE_Pilkington Automotive Finlandiin kuuluu my\xc3\xb6s laivojen vaativia lasituksia toimittava yksikk\xc3\xb6 Pilkington Marine, joka toimii Laitilassa. Marine toimittaa lasirakenteita luksusluokan risteilij\xc3\xb6ihin. Organisaation omana erikoistuotteena ovat isot, avattavat lasikatosrakennelmat laivojen aurinkokansille._NEWLINE_NSG Group toimittaa rakennuslasia raaka-aineena asiakkailleen Riihim\xc3\xa4ell\xc3\xa4 toimivan keskusvaraston kautta sek\xc3\xa4 suorina tehdastoimituksina Euroopan tehtailta._NEWLINE_Pilkington Automotiven Suomen yhti\xc3\xb6iden liikevaihto on 88 miljoonaa euroa ja henkil\xc3\xb6kunnan m\xc3\xa4\xc3\xa4r\xc3\xa4 571 (2015). Yrityksell\xc3\xa4 on sertifioidut ISO/TS 16949 ja ISO 14001 -standardien mukaiset laatu- ja ymp\xc3\xa4rist\xc3\xb6j\xc3\xa4rjestelm\xc3\xa4t sek\xc3\xa4 ISO 50001 -standardin mukainen energianhallintaj\xc3\xa4rjestelm\xc3\xa4.\n_START_SECTION_\nPalkintoja ja kunniamainintoja\n_START_PARAGRAPH_\nPilkington Automotive Finland Oy sai Parempaa ty\xc3\xb6el\xc3\xa4m\xc3\xa4\xc3\xa4 -tunnustuksen ty\xc3\xb6el\xc3\xa4m\xc3\xa4n laadun ja kilpailukyvyn kehitt\xc3\xa4misest\xc3\xa4 marraskuussa 2015 . Vuonna 2013 Pilkington palkittiin Vuoden henkil\xc3\xb6st\xc3\xb6teko -kunniamaininnalla syd\xc3\xa4mellisesti hoidetuista yt-neuvotteluista.\n_START_SECTION_\nHistoria\n_START_PARAGRAPH_\nPilkington osti Suomalaisen lasialan yrityksen Laminon vuonna 1975. Vuonna 1976 Pilkington solmi yhteisty\xc3\xb6sopimuksen  Lahden Lasitehtaan kanssa, ja vuonna 1977 puolet lasitehtaan osakkeista myytiin Pilkingtonille. Lahden Lasitehdas oli ostanut T:mi Autolasin vuonna 1974, joten my\xc3\xb6s Autolasi siirtyi osittain Pilkingtonin omistukseen._NEWLINE_Vuonna 1979 Pilkington osti Nordlamexin, Tuulilasimyynti Raimo Rapeli Oy:n, vuonna 1977 perustetun Ter\xc3\xa4slasi Oy:n ja Saksaan myynti\xc3\xa4 varten vuonna 1978 perustetun Nordlamex Glasgrosshandel GmbH:n. Vuonna 1988 Pilkington lunasti valtion osuuden Lahden Lasitehtaasta, ja sen omistusosuus nousi 71 prosenttiin._NEWLINE_Pilkington-konserni yhten\xc3\xa4isti vuonna 1989 Laminon, Nordlamexin ja Autolasin liiketunnukset._NEWLINE_1980-luku p\xc3\xa4\xc3\xa4ttyi lamaan vuoden 1989 lopulla. Maailmanlaajuinen lama heikensi pahasti my\xc3\xb6s Pilkingtonin tulosta. Laminon tulos k\xc3\xa4\xc3\xa4ntyi kuitenkin vuonna 1991, ja tiloja laajennettiin Yl\xc3\xb6j\xc3\xa4rvell\xc3\xa4. My\xc3\xb6s Tampereen ja Laitilan tehtaille investointiin._NEWLINE_Vuonna 1993 Tammerkosken Nuorkauppakamari valitsi Laminon vuoden ty\xc3\xb6llist\xc3\xa4j\xc3\xa4ksi, sill\xc3\xa4 yritykseen oli syntynyt 40 uutta ty\xc3\xb6paikkaa._NEWLINE_Vuonna 1994 Pilkington osti loputkin Lahden Lasitehtaan osakkeista, ja seuraavana vuonna lasitehdas siirtyi osaksi Lamino-konsernia. Eristyslasien valmistus lopetettiin Lahdessa kokonaan vuonna 1990, ja sielt\xc3\xa4 siirrettiin puoliautomaattinen eristyslasien tuotantolinja Tampereen tehtaalle. Vuonna 1996 Lahden Lasitehdas pys\xc3\xa4ytettiin uuniremonttia varten. Tehdas aloitti uudelleen lasin tekemisen joulukuussa 1998._NEWLINE_Laminosta tuli Pilkington Lamino elokuussa 1996. Samalla julkistettiin my\xc3\xb6s p\xc3\xa4\xc3\xa4t\xc3\xb6s Nordlamexin fuusioitumisesta Laminoon. Nordlamexin sijasta alettiin puhua Laitilan tehtaasta. Laivojen lasituksiin erikoistunut Lamino Marine muutti Laitilan tehtaan yhteyteen vuonna 1998. _NEWLINE_Linja-autolasien valmistus keskitettiin vuonna 1999 Laitilan tehtaalle, josta siirrettiin kuorma- ja henkil\xc3\xb6autolasien tuotanto Yl\xc3\xb6j\xc3\xa4rvelle.\n_START_SECTION_\nNimenmuutos Pilkington Automotive Finland Oy:ksi\n_START_PARAGRAPH_\nPilkington Laminon nimi muutettiin marraskuussa 2001 Pilkington Automotive Finland Oy:ksi, mik\xc3\xa4 vastasi paremmin yhti\xc3\xb6n kuulumista emoyhti\xc3\xb6n globaaliin rakenteeseen. Samalla maailmanlaajuinen yhteisty\xc3\xb6 ja kilpailu my\xc3\xb6s konsernin sis\xc3\xa4ll\xc3\xa4 nosti kustannustehokkuuden ja toimintojen standardoinnin suurennuslasin alle Suomessakin._NEWLINE_Pilkinton osti marraskuussa 2002 Pilkington Nivala Oy:n (aiemmin Keskipohjan Lasi Oy) koko osakekannan. Vuonna 2008 alkoi tuotanto uudessa Pilkingtonin ikkunalasitehtaassa Forssassa.\n_START_SECTION_\nNSG Group Pilkingtonin omistajaksi\n_START_PARAGRAPH_\nJapanilainen NSG Group osti kev\xc3\xa4\xc3\xa4ll\xc3\xa4 2006 Pilkingtonin koko osakekannan. Suomen tehtaiden tuotanto kiinnitettiin osaksi NSG Groupin globaalia tuotannon suunnittelua, jossa tuotteiden valmistustehtaat m\xc3\xa4\xc3\xa4ritell\xc3\xa4\xc3\xa4n kapasiteetin, tuotantokyvyn ja osaamisen sek\xc3\xa4 kustannustehokkuuden perusteella._NEWLINE_Euroopassa olleen lasituotannon ylikapasiteetin vuoksi Lahden Lasitehtaan tuotanto pys\xc3\xa4ytettiin hein\xc3\xa4kuussa 2009 ja p\xc3\xa4\xc3\xa4tettiin sulkea toukokuussa 2012. _NEWLINE_Pilkingtonin Forssan tehtaan toiminta p\xc3\xa4\xc3\xa4ttyi joulukuussa 2012, kun tehtaan kanssa integroidusti toimineen Fenestra Oy:n Forssan tehdas lopetettiin. Elokuussa 2014 Pilkington myi Nivalan eristyslasitehtaan Best Glass Oy:lle. Samana vuonna suljettiin my\xc3\xb6s Yl\xc3\xb6j\xc3\xa4rven tehdas.'